སྐྲ་ཕབ་པ་ལས་བུ་མོ་དེ་མི་དར་མའི་གྲས་སུ་ཚུད་པ་མཚོན་པ་མ་ཟད།ད་དུང་བུ་མོ་ལ་གྱོན་གོས་དང་རྒྱན་ཆ་ཉོ་སྒྲིག་བྱེད་པའི་དུས་ཤིག་ཀྱང་ཡིན།སྐྲ་མ་ཕབ་པའི་སྔོན་ལ་བུ་མོ་དག་གིས་གོང་ཆེན་མཛེས་པའི་གྱོན་གོས་གོན་པ་དང་རྒྱན་ཆ་འགས་པའི་སྲོལ་ཆེན་པོ་མེད།སུ་ཚང་གི་བུ་མོ་སྐྲ་ཕབ་པའི་དུས་ལ་བསླེབས་ཚེ།རང་ཁྱིམ་ཚང་གི་རྒྱུ་འབྱོར་བའི་ཤོང་ཚད་ཀྱིས་བུ་མོ་ལ་གསེར་དངུལ་གཡུ་བྱུར་གྱི་རྒྱན་ཆ་སྒྲིག་པ་དང་གོས་ཆེན་གྱི་གྱོན་པ་དང་ཞྭ་མོ་བཟོ་རྒྱུ།ད་དུང་ལོ་གསར་གྱི་སྔོན་ལ་ཕ་མ་གཉིས་ཀྱིས་གཉེན་ཉེ་དུ་དང་ཁྱིམ་མཚེས།གྲོགས་པོ་བཅས་ཚང་མར་བརྡ་རྒྱག་དགོས།གལ་ཏེ་སྔོན་ལ་བརྡ་མ་བརྒྱབ་ཚེ་ཕན་ཚུན་བར་གྱི་འབྲེལ་བ་དང་མཐུན་འགྲིག་ལ་གནོད་འགྲོ།ལོ་གསར་གྱི་ཚེས་གཉིས་ཉིན་ལ་ཕ་མས་ཆེད་དུ་རང་སྡེ་བ་ལས་མགོ་ལས་ལག་བདེ་ཤིག་གདན་འདྲེན་བྱེད་པ་དང་།གཞན་ཡང་སྡེ་བའི་བུད་མེད་དར་མ་ཚང་མ་ཁྱིམ་ཚང་དེ་ཚང་ལ་ཡོང་ནས་མགོ་ལས་ཀྱིས་ལན་མགོ་ལས་ཟིན་པའི་ལན་བུ་དག་གི་ལན་རྔ་སྐྱོང་དགོས་པའི་སྲོལ་ཡོད་ཅིང་།ཉུང་མཐར་ཡང་ཉིན་དེར་སྡེ་བ་དེའི་བུད་མེད་དར་མ་བཅུ་ཙམ་མགོ་ལས་རོགས་བྱེད་དུ་ཡོང་སྲིད།ཐོག་མར་མགོ་ལས་ཀྱིས་སྤྱི་གཙུག་ནས་སྐྲའི་སུམ་ཆ་གཅིག་ཙམ་ཟིན་པའི་སྐྲ་ལན་ཟླུམ་པོ་ཞིག་བཀར་ཏེ་སྤྱི་གཙུག་ཏུ་རྡོག་རྡོག་བྱས་ནས་བཞག་རྗེས།དེའི་མཐའ་སྐོར་གྱི་སྐྲ་ཚང་མ་མར་ལ་ཤད་ནས་ལན་བུ་ལས་འགོ་རྩོམ་པ་རེད།ལན་བུ་ཐོག་མ་ལས་མཁན་ནི་མགོ་ལས་མ་ཡིན་པར་རང་ཁྱིམ་ལས་ཕ་འཛོམས་མ་འཛོམས་དང་བྱིས་པ་དང་བུ་ཕྲུག་གིས་མཐའ་སྐོར་ཞིང་ནང་བཟའ་ཚང་འཆམ་མཐུན་ཡིན་པའི་བུད་མེད་གཅིག་ཡིན།དེ་ཡང་བུ་མོ་དེའི་མ་འོངས་པའི་ཁྱིམ་གཞིས་སུ་བཟའ་མི་ཀུན་གྱི་ལུས་ཁམས་བདེ་ཐང་ཡོང་བ་དང་ལོ་ཕྱུགས་ཀྱི་གཡང་ཁ་འཕེལ་བའི་རྟེན་འབྲེལ་གྱི་ཁ་གཡང་ཞིག་གི་ཚུལ་དུའོ།མགོ་ལས་ཀྱིས་སྐྲའི་ཉག་མ་འགའ་ལན་བུ་རེ་བྱས་ནས་ལན་མགོ་ལས་རྗེས།རོགས་བྱེད་མཁན་རྣམས་ཀྱིས་ལན་རྔ་སྐྱོང་བ་དང་ལན་བུ་གཉིས་ནས་གསུམ་མཚེ་བྱས་ནས་དར་སྐུད་ནག་པོའི་སྐྲ་མཐུད་མཐུད་པ་ཡིན་ལ།ལན་བུ་རེ་རེ་ལས་ཚར་རྗེས་དཔྲལ་བའི་དཀྱིལ་ནས་སྐྲའི་ལན་བུ་གཞོགས་གཉིས་སུ་བགོས་ཏེ་མདུན་ནས་རྒྱབ་ཏུ་སྟེང་འོག་རིམ་པ་གཉིས་བྱས་ཏེ་སྟར་བ་དང་རྣའི་རྩ་ནས་བཟུང་ལྟག་རྒྱབ་ཏུ་རིམ་པ་གཅིག་བསྟར་དགོས།ཆེས་མཐའ་གཉིས་ཀྱི་ལན་བུ་ཉག་མ་གཉིས་ཙམ་མཚེ་བྱས་ཏེ་སྐྲ་མཐུད་དུ་བལ་སྐུད་དཀར་པོ་འདོགས་པ་དང་།དེ་ལས་བུ་མོ་དེའི་གཤིས་རྒྱུད་བལ་ལྟར་འཇམ་ཞིང་དཀར་བ་མཚོན་པ་རེད།